b'\n_START_ARTICLE_\nBatalla dels Dos Rius\n_START_SECTION_\nPrecedents\n_START_PARAGRAPH_\nEl Regne de North\xc3\xbambria es va anar eixamplant progressivament vers el nord al llarg del segle VII. Els Annals de Tigernach parla del setge d\'Etain el 638, un esdeveniment que s\'assimila generalment a la presa de control d\'Edimburg (Din Eidyn) pel rei Osvald de North\xc3\xbambria (634-642), el qual havia conquerit tamb\xc3\xa9 el territori del Gododdin, situat al sud del riu Forth. Al nord d\'aquest riu comen\xc3\xa7ava el territori dels pobles pictes, amb una zona de "pictes del sud" entre el riu Forth i les muntanyes Mounth i el regne de Fortriu al nord d\'aquestes muntanyes. _NEWLINE_El cronista northumbri\xc3\xa0 Beda el Venerable, que va escriure a principis del segle VIII, afirma que Osvald va sotmetre els pictes a la seva autoritat i que aquesta situaci\xc3\xb3 va perdurar encara amb el seu successor Oswiu (642-670)._NEWLINE_Egfrid va succeir Oswiu el 670, i poc despr\xc3\xa9s els pictes comandats pel rei de Fortriu Drest mac Donnel es van revelar.\n_START_SECTION_\nLa batalla\n_START_PARAGRAPH_\nL\'\xc3\xbanica font de la batalla \xc3\xa9s el relat d\'Esteve de Ripon a la Vita Sancti Wilfrithi. Segons aquest relat Egfrid, coneixedor dels plans dels pictes per a desfer-se del domini de North\xc3\xbambria, va preparar r\xc3\xa0pidament una for\xc3\xa7a de cavalleria per aturar la rebel\xc2\xb7li\xc3\xb3. Es va dirigir amb un ex\xc3\xa8rcit cap al nord, assistit per Beornh\xc3\xa6th, un capdill celta que, segons l\'historiador James Fraser, era el governant del regne picte meridional de Niuduera, situat a l\'actual Fife._NEWLINE_La ubicaci\xc3\xb3 de batalla es desconeix. Fraser ha proposat la zona de Moncreiffe Island, prop de Perth, com a possible lloc de la batalla._NEWLINE_Segons explica la Vita Sancti Wilfrithi, la cavalleria dEgfrid va ser emboscada per un ex\xc3\xa8rcit picte molt m\xc3\xa9s gran. Tanmateix, els nordumbrians van poder contenir l\'atac  ocasionant moltes baixes al seu enemic. Segons aquesta font els pictes van patir prous baixes com per "omplir dos rius" i permetre a la cavalleria anglosaxona perseguir als supervivents sense mullar-se els peus._NEWLINE_Com a obra hagiogr\xc3\xa0fica que \xc3\xa9s, la Vita Sancti Wilfrithi no es pot considerar una font hist\xc3\xb2rica ideal. De fet, varis detalls del relat d\'Esteve de Ripon s\xc3\xb3n exageracions probables, que sobrevaloren l\'abast real de la victoria de North\xc3\xbambria.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEsteve recorda que, despr\xc3\xa9s de la batalla, els pictes van ser fets esclaus i sotmesos a la cautivitat durant els seg\xc3\xbcents 14 anys. Els annals irlandesos de l\'Ulster i Tigernach registren un tal \'Drost\' expulsat del tro el 671. Generalment es considera aquest Drost el rei picte Drest mac Donnel, que va ser destitu\xc3\xaft a favor de Bridei mac Bili com a resultat directe del frac\xc3\xa0s de la rebel\xc2\xb7li\xc3\xb3.'